**OBRAZLOŽENJE UZ PRIJEDLOG DRUGIH IZMJENA I DOPUNA PRORAČUNA OPĆINE JELENJE ZA 2024. I PROJEKCIJA PRORAČUNA ZA 2025. I 2026.**

1. **OSNOVA ZA DONOŠENJE**

Zakonska osnova za donošenje Izmjena i dopuna Proračuna Općine Jelenje za 2024. sadržana je u članku 45. Zakona o proračunu („Narodne novine“ broj 144/21).

1. **OBRAZLOŽENJE DRUGIH IZMJENA I DOPUNA PRORAČUNA OPĆINE JELENJE ZA 2024.**

Proračun Općine Jelenje za 2024. godinu i projekcija proračuna za 2025. i 2026.g. (dalje u tekstu: Proračun) doneseni su na sjednici Općinskog vijeća održanoj dana 21. prosinca 2023., a objavljeni su u "Službenim novinama" Općine Jelenje broj 64/23 od 22. prosinca 2023.g.

Planirani iznos prihoda i primitaka za 2024. godinu te rashoda i izdataka utvrđen je u iznosu od 6.463.000,00 eura.

Prvim izmjenama i dopunama Proračun za 2024. godinu povećao se za 65.500,00 eura (1%) pa planirani iznos prihoda i primitka za 2024. iznosi 5.650.614,19 eura uvećan za raspoloživa sredstva iz prethodnih godina u iznosu od 877.885,81 eura kojim se pokrivaju planirani rashodi i izdaci za 2024. godinu u iznosu od 6.528.500,00 eura.

Predloženim drugim izmjenama i dopunama Proračun za 2024. godinu se smanjuje za 586.300,00 eura (19,1%) pa planirani iznos prihoda i primitka za 2024. iznosi 5.094.114,19 eura uvećan za raspoloživa sredstva iz prethodnih godina u iznosu od 877.885,81 eura kojim se pokrivaju planirani rashodi i izdaci za 2024. godinu u iznosu od 5.972.000,00 eura.

Drugim izmjenama i dopunama proračuna obuhvaćene su sve nužne promjene planskih iznosa koje proizlaze iz dosadašnjeg tijeka izvršavanja proračuna te procjene ostvarenja do kraja godine.

Druge izmjene i dopune proračuna za 2024. godinu, izrađene su u skladu sa Pravilnikom o proračunskim klasifikacijama (Narodne novine 26/10, 120/13, 01/20, 144/21, 4/24), kako slijedi:

* Proračunska klasifikacija po izvorima financiranja
* Ekonomska klasifikacija na nivo skupine,
* Organizacijska struktura na dva razdjela: Općinsko vijeće i načelnik te Jedinstveni upravni odjel. Unutar Razdjela Općinsko vijeće i načelnika postoje dvije glave: prva je Općinsko vijeće, a druga Načelnik. Kod drugog razdjela glava je istog naziva.
* Programska klasifikacija
* Funkcijska klasifikacija

Izmjenama i dopunama proračuna uravnotežuju se prihodovna i rashodovna strana u skladu sa Zakonom o proračunu.

**PRIHODI I PRIMICI**

Drugim izmjenama i dopunama Proračuna Prihodi i primici za 2024. godinu izmijenjeni su te glase kako slijedi:

**Tabela 1: Usporedba prihoda Proračuna Općine Jelenje prema visini i vrsti prihoda**

|  |  |  |  |  |  |
| --- | --- | --- | --- | --- | --- |
| **PRIHODI I PRIMICI** | **PLAN 2024**  **(eur)** | **PRVE IZMJENE I DOPUNE (eur)** | **SMANJENJE/**  **POVEĆANJE**  **(eur)** | **NOVI PLAN 2024**  **(eur)** | **INDEX**  **(4/2)** |
|  | **1** | **2** | **3** | **4** | **5** |
| Prihodi od poreza (61) | 2.059.300,00 | 2.760.462,81 | -70.097,81 | 2.690.365,00 | 97 |
| Pomoći (63) | 1.911.334,66 | 1.762.244,38 | -292.244,38 | 1.470.000,00 | 83 |
| Prihodi od imovine (64) | 278.940,00 | 318.316,00 | -26.416,81 | 291.899,19 | 92 |
| Od upravnih prist. i po pos.prop. (kom.nakn. i dopr.) (65) | 515.002,99 | 590.800,00 | 15.000,00 | 605.800,00 | 103 |
| Prihodi o prodaje proizvoda i robe te pruženih usluga i prihodi od donacija (66) | 26.000,00 | 26.000,00 | 0,00 | 26.000,00 | 100 |
| Ostalo (68) | 4.000,00 | 4.000,00 | 0,00 | 4.000,00 | 100 |
| Od prodaje nefin.imovine (7) | 188.791,00 | 188.791,00 | -182.741,00 | 6.050,00 | 3 |
| Višak prihoda preth.god. | 550.571,69 | 877.885,81 | 0,00 | 877.885,81 | 100 |
| Primici od financ. imovine i zaduženja (8) | 929.059,66 | 0,00 | 0,00 | 0,00 | 100 |
| **UKUPNO** | **6.463.000,00** | **6.528.500** | **-556.500,00** | **5.972.000,00** | **91** |

**Grafikon 1.**

Izvor: Proračun Općine Jelenje

Drugim izmjenama i dopunamaProračuna Općine Jelenjesmanjujemo **Prihode poslovanja** za 6,8% a **Prihodi od prodaje nefinancijske imovine** za 96,8%.

Unutar skupine **Prihodi poslovanja** dolazi samo do povećanja kod:

* **Prihodi od upravnih i administrativnih pristojbi** **(65)** za 2,5% kod županijskih, gradskih i općinskih pristojba i naknada na ime Grobne naknade nominalno za 5.000,00 eura zbog bolje naplate potraživanja.

Do smanjenja dolazi kod:

* **Prihoda od poreza na dohodak (61)** za 2,5%zbog povećanog povrata poreza i prireza na dohodak po godišnjoj prijavi u iznosu od 76.000,00 eura, smanjenju prihoda od poreza i prireza na dohodak po godišnjoj prijavi u visini od 50.000,00 eura, te Poreza i prireza na dohotka od kapitala u iznosu od 10.000,00 eura, unatoč povećanim Porezima i prirezima na dohodak od samostalnog i nesamostalnog rada, sveukupno 79.000,00 eura, te Porezi i prireza na dohodak od imovine i imovinskih prava u iznosu od 9.165,00 eura što je smanjenje Prihoda od poreza u odnosu na dosadašnji plan za 70.097,81 eura. Smanjenje je rezultiralo vjerojatno i boljom strukturom zaposlenika mlađe populacije uz sve prisutan porast plaća od nesamostalnog i samostalnog rada te iznajmljivanja stanova, soba i postelja putnicima i turistima, najamnina i zakupnina, te otuđenja nekretnina (prodaja, zamjena, te drugi prijenos nekretnina) i imovinskih prava... Porezi na imovinu smanjuju se za 14,0% na ime smanjenja povremenih poreza (porez na promet nekretnina 16,7%) unatoč višestrukom povećanju Stalnih poreza na nepokretnu imovinu (porez na kuće za odmor) nominalno za 4.900,00 eura te poreza na promet (23,1%).
* **Pomoći iz inozemstva i od subjekata unutar općeg proračuna (63)** za 16,6% odnosno

292.244,38 eura i to:

* **Tekuće pomoći proračunu iz drugih proračuna** povećavaju se za 7.000,00 eura unatoč smanjenoj dodjeli pomoći na ime poticaja za dobrovoljno funkcionalno odnosno stvarno spajanje jedinica lokalne samouprave za KD „Autotrolej“ u iznosu od 13.000,00 eura ali povećanoj pomoći za fiskalnu održivost dječjih u iznosu od 20.000,00 eura.

**- Kapitalne pomoći** **proračunu iz drugih proračuna** smanjuju se za 45,5% ili 205.000,00 eura ponajviše uslijed sporijeg administrativnog rješavanja potrebnih dozvola za realizaciju planiranih projekata (Projekt rekonstrukcije i prenamjene objekta stare škole u Trnovici u stambeni objekt, Prenamjena poslovne zgrade u Podhumu, IT tehnologije, sektorska strategija, uređenje doma kulture), dok se još uvijek čeka rezultat prijave na javni poziv za neke od planiranih projekata (transformacija prostornih planova i sl) uslijed čega će planirani priljev biti prebačen u iduću proračunsku godinu.

**- Pomoći temeljem prijenosa EU sredstava** se smanjuju za 94 tisuće eura i to tekuće pomoći temeljem prijenosa EU sredstava kod Projekta Zajedno u zlatnim godinama – prevencija institucionalizacije u iznosu od 30 tisuća eura zbog pomaknutog početka projekta te kapitalne pomoći za dodatnih 64 tisuće eura uslijed prekida izvođenja radova na dogradnji DV Grobnički tići, odnosno uslijed pomicanja rokova za provedbu poziva u sklopu ITU (Projekt „I dalje zajedno 65+“), Haklanje na jedan koš koji je prijavljen na poziv za sufinanciranje Ministarstvu sporta te se rezultati prijave tek očekuju, Solarni paneli na javnim zgradama za čije financiranje se ipak natječaj u tekućoj godini nije objavio te Uređenje drvarnice i okoliša Planinarskog doma Hahlić koji nisu prošli na natječaju za financiranje.

**Prihodi od imovine** **(64)** smanjuju se za 8,3% na ime Prihoda od nefinancijske imovine ponajviše zbog planiranog pada Prihoda od zakupa i iznajmljivanja imovine zbog nepopunjenog prostora kroz cijelu godinu. Ostali prihodi – Naknade za koncesiju su povećane zbog naplate duga iz prethodne godine, Naknade za ceste zbog pristigle naplate po Ugovoru za posljednji kvartal prethodne godine. Prihodi od financijske imovine znatno rastu (50,7% nominalno za tisuću eura) na ime prihoda od zateznih kamata po provedenim ovrhama.

**Prihodi od upravnih i administrativnih pristojbi, pristojbi po posebnim propisima i naknada**  **(65)** povećavaju se za 2,5% zbog bolje naplate grobne naknade.

Na razini planiranih od Prihoda poslovanja ostaju **Prihodi o prodaje proizvoda i robe te pruženih usluga i prihodi od donacija (66), Ostali prihodi (68).**

**Prihodi od prodaje nefinancijske imovine (7)** smanjuju se 96,8% jer je izgledno da se do konca godine neće izvršiti planirana prodaja zemljišta zbog neriješenih imovinsko-pravnih odnosa, kuće u Jelenju zbog pokretanja sudskog spora, ugostiteljske kućice zbog potrebne sanacije oštećenja a prijevozno sredstvo – automobil u vlasništvu Općine je prodan za manji iznos od planiranog zbog izostanka interesa na raspisane Javne pozive tijekom godine.

**RASHODI I IZDACI – OPĆI DIO**

**Tablica 2. Usporedba rashoda Proračuna Općine Jelenje prema vrsti rashoda**

|  |  |  |  |  |  |
| --- | --- | --- | --- | --- | --- |
| **RASHODI I IZDACI** | **PLAN 2024**  **(eur)** | **PRVE IZMJENE I DOPUNE (eur)** | **SMANJENJE/**  **POVEĆANJE**  **(eur)** | **NOVI PLAN**  **2024**  **(eur)** | **INDEX**  **(4/2)** |
|  | **1** | 2 | 3 | 4 | **5** |
| Rashodi za zaposlene (31) | 367.936,00 | 416.265,00 | -12.165,00 | 404.100,00 | 97 |
| Materijalni rashodi (32) | 1.125.110,00 | 1.277.512,00 | 56.465,00 | 1.333.977,00 | 104 |
| Financijski rashodi (34) | 29.143,00 | 30.904,00 | 500,00 | 31.404,00 | 102 |
| Subvencije (35) | 213.300,00 | 291.000,00 | 0,00 | 291.000,00 | 100 |
| Pomoći (36) | 70.200,00 | 25.200,00 | 0,00 | 25.200,00 | 100 |
| Naknade građanima i kućanstvima  (37) | 645.100,00 | 692.240,00 | -5.800,00 | 686.440,00 | 99 |
| Ostali rashodi (38) | 446.263,00 | 494.713,00 | -9.200,00 | 485.513,00 | 98 |
| Rashodi za nabavu nef. Imovine (4) | 3.343.370,00 | 3.062.664,00 | -586.300,00 | 2.476.364,00 | 81 |
| Izdaci za otplatu glavnice primljenih kredita i zajmova (5) | 222.578,00 | 238.002,00 | 0,00 | 238.002,00 | 100 |
| **UKUPNO** | **6.463.000,00** | 6.528.500,00 | -556.500,00 | 5.972.000,00 | 91 |

**Grafikon 2.**

Izvor: Proračun Općine Jelenje

Ovim Izmjenama i dopunama Proračuna za 2024. godinu smanjeni su Rashodi za nabavu nefinancijske imovinu za 19,1% najviše kod Programa Upravljanje imovinom (zbog privremenog odustajanja od realizacije dijela projekata odnosno pomicanja rokova najavljenih natječaja za financiranje projekata) potom kod Prostornog uređenja i unapređenja stanovanja (ne realizirane planirane transformacije prostornih planova odnosno izrade VI. izmjena i dopuna prostornog plana, II. Izmjena i dopuna DPU zone poslovne namjene K1-1 Podhum kao i ukidanja DPU), te Razvojnog programa (odustajanje od izrade programa IT tehnologije i Sektorske strategije razvoja energetike). dok su Rashodi poslovanja porasli za neznatnih 0,9%.

Unutar skupine rashoda poslovanja došlo je do slijedećih izmjena:

Povećani su:

* materijalni rashodi (32) za 4,4% (rashodi za materijal i energiju, rashodi za usluge, članarine i sl.)
* financijski rashodi (34) za 1,6% (bankarske usluge i usluge platnog prometa)

dok su smanjeni:

* rashodi za zaposlene (31) za 2,9% na ime projekta Zajedno u zlatnim godinama zbog pomaknutog početka pružanja pomoći korisnicima programa
* naknade građanima i kućanstvima na temelju osiguranja i dr. naknade (37) za 0,8% (naknade građanima i kućanstvima u novcu – poklon bonovi prvašićima te naknade građanima i kućanstvima u naravi – kod projekta Zajedno u zlatnim godinama, zbog tehničkog preslagivanja pozicija i knjiženja prema dobivenim uputama
* ostali rashodi (38) za 20,0% na ime smanjenja naknada šteta pravnim i fizičkim osobama
* rashodi za nabavu nefinancijske imovine (4) 19,1% i to Rashodi za dodatna ulaganja na nefinancijskoj imovini (45) – dodatna ulaganja na građevinskim objektima sveukupno smanjen 30,4% (npr. Proširenje zgrade vrtića, Postavljanje solarnih panela na javne zgrade, projekt uređenje doma kulture u Dražicama, Prenamjene poslovne zgrade u Podhumu, Dogradnje drvarnice i uređenja okoliša Planinarskog doma Hahlić, Rekonstrukcija i prenamjena objekta stare škole u Trnovici u stambeni objekt) a Rashodi za nabavu proizvedene dugotrajne imovine (42) za 5,0% (prostorni plan) što je u nastavku objašnjeno po projektima unutar pojedinih programa

**III. OBRAZLOŽENJE IZMJENA I DOPUNA PLANIRANIH RASHODA PO PROGRAMSKOJ**  **KLASIFIKACIJI:**

**PROGRAM – Donošenje akata i mjera iz djelokruga predstavničkog, izvršnog tijela i mjesne samouprave** povećava se za 7.285,00 eura.

Unutar navedenog programa, glava Načelnik, dolazi do povećanja u iznosu od 7.285,00 eura.

Povećanje se odnosi na Aktivnost A100111 – Rashodi za zaposlene zbog izmjene Odluke o visini osnovice za obračun plaće državnih dužnosnika koja je donesena na sjednici Vlade 25. srpnja 2024. godine.

**PROGRAM** – **Lokalna samouprava**, povećava se za 1.150,00 eura.

Aktivnost A102301 Rashodi za zaposlene povećavaju se za svega 3,9 %, odnosno za iznos od 11.650,00 eura uslijed preuzimanja poslova prouzročenog dužim bolovanjima više djelatnika odnosno usklađivanja plaća sa ostalim jedinicama lokalne samouprave.

Aktivnost A102302 Materijalni rashodi povećava se za 9.000,00 eura, po pozicijama kako slijedi:

* pozicija 13 – Materijal i dijelovi za tekuće i investicijsko održavanje povećava se za iznos od 2.000,00 eura na ime povećane potrebe za nabavkom sanitarnog pribora

• pozicija 14 – Sitni inventar i autogume povećava se za iznos od 1.000,00 eura na ime planirane nabavke opreme računalna oprema (usb, bežični miševi i sl), te ostale opreme.

* pozicija 15 – Usluge telefona, pošte i prijevoza povećava se za iznos od 3.000,00 eura zbog zapošljavanja novih djelatnica putem projekta Zajedno u zlatnim godinama kojim su dodijeljeni mobiteli.
* pozicija 23 – Ostale nespomenute usluge povećavaju se za iznos od 3.000,00 eura i to sukladno uputi pristigloj od strane Ministarstva financija te se knjiženja ranije planirana i knjižena na poz 16 i 17 prebacuju na ovu poziciju.
* pozicija 90 – Pristojbe i naknade povećava se za iznos od 2.000,00 eura
* pozicija 130 – Naknade za prijevoz na posao smanjuje se za iznos od 2.000,00 eura zbog smanjenja cijena mjesečnih pokaznih karata za iznos od 25% - KD Autotrolej d.o.o.

Do povećanja u iznosu od 500,00 eura dolazi unutar Aktivnosti A102303 Financijski rashodi i to zbog povećanja bankarskih naknada.

Aktivnost A102304 – Naknade, štete, kazne, penali smanjuje se za 20.000,00 eura zbog podmirene obveze prema HEP – proizvodnji (zakonske zatezne kamate na glavnicu duga i zakonske zatezne kamate na parnični trošak za jezero Valići).

**PROGRAM - Upravljanje imovinom** smanjuje se na rashodovnoj strani u iznosu od 552.835,00 eura.

Aktivnost A100301 Održavanje zgrada povećava se za iznos od 47.000,00 eura zbog planiranog većeg tekućeg i investicijskog ulaganja u zgrade u vlasništvu Općine (sanacija i krečenje kotlovnice, izvođenje strojarskih radova – kuglana i NK Rječina, vodoinstalaterski i strojarski radovi – kuglana, cvjetarna Ana, ambulanta, sanacija limenog krova na zgradi općine Jelenje ) kao i pozicija 30 – materijal i dijelovi za tekuće i investicijsko održavanje, u iznosu od 5.000,00 eura.

Aktivnost A100302 – Održavanje vozila povećava se za iznos od 165,00 eura zbog konstantnog povećanja cijene energenata.

**Kapitalni projekt K100306 Registar nekretnina** povećava se za iznos od 2.000,00 eura zbog veće potrebe izrade dodatnih modula i procjena.

**Kapitalni projekt K100314 – Proširenje zgrade vrtića** smanjuje se za iznos od 250.000,00 eura zbog raskida Ugovora sa izvođačem i privremeno obustavljenim radovima.

**Kapitalni projekt K100317 – Postavljanje solarnih panela na javne zgrade** smanjuje se za iznos od 27.000,00 eura jer postoji najava financiranja za iduću godinu te će se navedeno realizirati putem vanjskog financiranja.

**Kapitalni projekt K100318 – I dalje zajedno – 65+** - Intelektualne usluge se smanjuje za iznos od 10.000,00 eura jer uslijed pomicanja objave javnog poziva u sklopu Urbane aglomeracije Rijeka nisu potrebne predmetne usluge u tekućoj godini.

**Kapitalni projekt K100321- Uređenje Doma kulture u Dražicama** smanjuje se za iznos od 16.000,00 eura jer su planirani radovi završeni i u planu do kraja godine se više neće dodatno ulagati.

**Kapitalni projekt K100322 –** **Prenamjena poslovne zgrade u Podhumu**, smanjuje se za iznos od 7.000,00 eura jer su radovi u cijelosti završeni te nema dodatnih troškova.

**Kapitalni projekt K100324 – Stambeno zbrinjavanje deficitarnog kadra – rekonstrukcija i prenamjena objekta stare škole u Trnovici**, smanjuje se za iznos od 228.000,00 eura jer se do kraja godine ne planira pristupiti realizaciji spomenutog kapitalnog projekta odnosno u tijeku je ishođenje građevinske dozvole.

Unutar **PROGRAMA – Prostorno uređenje i unapređenje stanovanja** dolazi do smanjenja u iznosu od 35.000,00 eura jer će započeta izrada Izmjena i dopuna prostornog plana uređenja Općine Jelenje putem ISPU sustava e-planovi biti završena iduće godine, kao i započeti procesi ukidanja DPU.

Unutar **PROGRAMA – Gradnja komunalne infrastrukture** dolazi do povećanja i to za iznos od 28.200,00 eura na ime planiranih ulaganja u unapređenje prometne regulacije.

Na ime planiranog povećanja opsega održavanja komunalne infrastrukture, **PROGRAM** – **Održavanje komunalne infrastrukture** se povećava za 32.000,00 eura i to pozicija 46 – Usluge tekućeg i investicijskog održavanja – održavanje nerazvrstanih cesta i drugih javnih površina za iznos od 10.000,00 eura, pozicija 49 – Usluge tekućeg i investicijskog održavanja – održavanje sustava javne rasvjete za iznos od 5.000,00 eura, pozicija 109 – Održavanja groblja za iznos od 15.000,00 eura, pozicija 206 – Tekuće održavanje dječjih igrališta za iznos od 5.000,00 eura, pozicija 308 – Usluge tekućeg i investicijskog održavanja – usluge održavanja prometne signalizacije za iznos od 5.000,00 eura, dok se pozicija 47 – Usluge tekućeg i investicijskog održavanja – održavanje zelenih površina smanjuje za iznos od 8.000,00 eura.

**PROGRAM – Zaštita okoliša** – povećava se za 5.000,00 eura zbog tehničkog preslagivanja proračuna (spajaju se Kapitalni projekt K100320 Smart sense airq indoor i Kapitalni projekt K101105 Smart sense airq).

**PROGRAM – Socijalni program (Skrb)** – smanjuje se za iznos od 30.300,00 eura. Tekući projekt T101601 – Pomoć u kući i druge vrste pomoći u okviru projekta Zajedno u zlatnim godinama smanjuje se za iznos od 27.800,00 jer je realizacija projekta otpočela kasnije nego što se planiralo.

**PROGRAM – Razvoj sporta i rekreacije** – dolazi do povećanja u iznosu od 5.000,00 eura i to unutar kapitalnog projekta K101802 Nabava sportske opreme za iznos od 1.000,00 eura zbog planirane nabavke opreme koju koriste sportske udruge, a kapitalni projekt K101805 – Led rasvjeta na nogometnom igralištu Rječina povećava za iznos od 4.000,00 eura zbog planiranih dodatnih radova na igralištu u sklopu navedenog projekta.

**PROGRAM** – Razvojni program općine Jelenje smanjuje se za 16.500,00 eura jer je naknadno utvrđeno da ne postoji obveza izrade istoga u tekućoj godini.

**PROGRAM** – **Školstvo** – Smanjuje se u iznosu od 500,00 eura. Aktivnost A102404 Produženi boravak i cjelodnevna nastava povećava se za iznos od 3.500,00 eura zbog otvaranja nove grupe (učenici 3. razreda) koja polazi produženu nastavu, dok se uslijed smanjenog opsega ostvarenja aktivnosti Poklon za polaznike prvog razreda, kao i Nabavka radnih bilježnica i školskih potrepština smanjuje za iznos od 4.000,00 eura.

Ostali nenavedeni vrijednosno promijenjeni rashodi i izdaci proračuna ne utječu značajno na visinu proračuna.